83.

v skladu z načrtom prihodkov in odhodkov, ki ga je sprejel Parlament: (a) pozdravlja ukrepe, ki jih je Parlament sprejel v zvezi s pandemijo COVID-19, vključno z novimi začasnimi delovnimi metodami in odprtjem testnega centra za covid-19 za poslance in uslužbence; ponovno poziva generalnega sekretarja, naj oceni finančne posledice teh ukrepov za proračuna Parlamenta za leti 2020 in 2021 ter jih novembra 2020 predstavi Odboru za proračun; poziva generalnega sekretarja, naj pripravi podrobne smernice za boljšo pripravljenost na morebitne izredne dogodke v prihodnosti, da bi zagotovili nemoteno izvajanje zakonodajne funkcije Parlamenta, če ne bo mogoče ohraniti običajnega delovanja; (b) ponovno poziva predsedstvo, naj pripravi podroben načrt za doseganje ambicioznih okoljskih ciljev in zmanjšanje ogljičnega odtisa, kot je določeno v nedavnem sklepu predsedstva z dne 16. decembra 2019, ter naj Odboru za proračun predloži letni pregled rezultatov; (c) opozarja na svojo zahtevo po uskladitvi nadomestil za službena potovanja akreditiranih parlamentarnih pomočnikov med tremi kraji dela Parlamenta z nadomestili za uradnike in druge uslužbence; ponovno poziva k reviziji izvedbenih določb, ki urejajo delo delegacij in misij zunaj Unije, da se preuči možnost, da akreditirani parlamentarni pomočniki pod določenimi pogoji spremljajo poslance na uradnih delegacijah in misijah Parlamenta; (d) ponovno poziva predsedstvo, naj zagotovi popolno prilagodljivost v zvezi z navzočnostjo poslancev med zelenimi tedni; (e) poudarja, da mora Odbor za proračun pravočasno in na razumljiv način prejeti vse ustrezne informacije v zvezi s proračunom Parlamenta, da bo lahko sprejel informirane odločitve; odločno znova zahteva: — podrobno analizo in utemeljitev stroškov in prihrankov, povezanih z izstopom Združenega kraljestva iz Unije, ter posredovanje natančnih zneskov Odboru za proračun v novembru 2020; — podrobno razčlenitev odhodkov za odprtje novih centrov Doživi Evropo v letu 2021, ob upoštevanju morebitnih posledic pandemije COVID-19 za obete na lokalnih trgih in odpiranje teh centrov; — podrobno razčlenitev odhodkov za novo strategijo za obiskovalce in štiriletno kampanjo obveščanja, pa tudi temeljito oceno komunikacijskih kampanj pred evropskimi volitvami 2019 in po njih; meni, da bi morali vsi novi komunikacijski ukrepi temeljiti na objektivni in stvarni analizi te ocene; — podrobno in temeljito analizo stroškov za reprezentanco zaradi diplomatske navzočnosti zunaj meja Unije v Indoneziji (Džakarta), Etiopiji (Adis Abeba) in Združenih državah Amerike (New York); — dodatne podrobnosti o odhodkih za vodenje projekta gradnje zahodnega krila stavbe Konrad Adenauer; — pregled drugih trenutno najetih stavb Parlamenta v treh krajih dela, ki bodo ostale zasedene v letu 2021, pa tudi natančno napoved pričakovane rasti stroškov energije; v zvezi s tem poziva k prihrankom na račun zelene energije; — analizo vpliva na človeške vire, zlasti prevajalce in tolmače, ki ga bo imel projekt generalnega direktorata za prevajanje za razvoj orodja, s katerim bo mogoče samodejno prenašati in prevajati večjezične parlamentarne razprave v realnem času; — pregleden proces odločanja na področju nepremičninske politike; (f) poziva predsedstvo, naj objavi svoj sklep o prihodnosti stavbe Spaak v Bruslju in podrobno razčlenitev stroškov ob koncu arhitekturnega natečaja, ki ga je Parlament objavil maja 2020 za prenovo in/ali ponovno gradnjo stavbe; spominja, da proračun za leto 2021 vključuje postavke za pripravljalna dela v stavbi Spaak; (g) želi spomniti na priporočila iz resolucij Parlamenta z dne 26. oktobra 2017 (13), 11. septembra 2018 (14) in 15. januarja 2019 (15) o boju proti spolnemu nadlegovanju in zlorabam v Uniji ter ukrepih za preprečevanje trpinčenja na delovnem mestu in spolnega nadlegovanja ter boj proti njima; je seznanjen z ukrepi generalnega sekretarja za preprečevanje teh pojavov in boj proti njim; zahteva, naj generalni sekretar posreduje vse informacije o programu za bližnjo prihodnost; poziva generalnega sekretarja, naj pripravi oceno novih postopkov za primere nadlegovanja, preden bo predsedstvu predstavil načrt prihodkov in odhodkov za leto 2022; meni, da bi bilo treba uslužbence in poslance spodbujati k udeležbi na tečajih, da bi bili takšni dogodki v Parlamentu čim redkejši; (h) opozarja na zahtevo predsedstva generalnemu sekretarju, naj takoj, ko bo to pravno mogoče, razišče načine za vzdržno financiranje prostovoljnega pokojninskega sklada; (i) znova poziva generalnega sekretarja, naj preveri, ali zunanji izvajalci spoštujejo najvišje standarde delovnega prava za delavce, ki izvajajo čiščenje v Parlamentu, in za delavce v samopostrežnih restavracijah, zlasti kar zadeva psihološki pritisk in delovne razmere zaradi COVID-19;